ANC-vergadering verleng, Zuma se lot onsekerPres. Zuma. Foto: Chester Makana/ANA Die vergadering wat by die St. George’s Hotel in Irene, Pretoria, plaasvind, sou aanvanklik Sondagaand tot ŉ einde geloop het. Zizi Kodwa, woordvoerder van die ANC, het egter in ŉ verklaring gesê dit is tot Maandag verleng. Die rede vir die verlenging het volgens berigte te doen met Derek Hanekom, minister van toerisme, wat ŉ mosie van wantroue teen Jacob Zuma, leier van die ANC, ingedien het. Daar word ook bespiegel dat Zuma moontlik ŉ kabinetskommeling wil aankondig ten einde ontslae te raak van ministers wat hom nie steun nie. Daar sal na verwagting Maandag besluit word of die mosie aangehoor gaan word. Dit volg nadat Zuma die naweek aangekondig het dat hy die aanbevelings van adv. Thuli Madonsela, voormalige openbare beskermer, se verslag oor staatskaping deur ’n hof wil laat hersien. Madonsela het in die verslag van 355 bladsye bevind dat Zuma by verskeie geleenthede moontlik die wet oortree het deur te versuim om te reageer op aanduidings dat daar onbehoorlike optrede was wat betref die Gupta-familie en staatsbeheerde instansies.